CELEX: 32011D0851
Language: lv
Date: 2011-12-12 00:00:00
Title: 2011/851/ES: Komisijas Īstenošanas lēmums ( 2011. gada 12. decembris ) par Savienības 2006. un 2007. gada papildu finansiālo ieguldījumu, lai segtu Portugālei radušos izdevumus, apkarojot Bursaphelenchus xylophilus (Steiner et Buhrer) Nickle et al . (priežu koksnes nematodi) (izziņots ar dokumenta numuru C(2011) 9247)

17.12.2011   
            
            
               LV
            
            
               Eiropas Savienības Oficiālais Vēstnesis
            
            
               L 335/107
            
         KOMISIJAS ĪSTENOŠANAS LĒMUMS
   (2011. gada 12. decembris)
   par Savienības 2006. un 2007. gada papildu finansiālo ieguldījumu, lai segtu Portugālei radušos izdevumus, apkarojot Bursaphelenchus xylophilus (Steiner et Buhrer) Nickle et al. (priežu koksnes nematodi)
   (izziņots ar dokumenta numuru C(2011) 9247)
   (Autentisks ir tikai teksts portugāļu valodā)
   (2011/851/ES)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 2000. gada 8. maija Direktīvu 2000/29/EK par aizsardzības pasākumiem pret tādu organismu ievešanu, kas kaitīgi augiem vai augu produktiem, un pret to izplatību Kopienā (1) un jo īpaši tās 23. panta 6. punktu,
   tā kā:
   
               (1)
            
            
               Ar Komisijas Lēmumu 2006/923/EK (2) tika apstiprināts Savienības finansiālais ieguldījums, ar ko segtu izdevumus par Portugāles sākto pasākumu programmu, kuras mērķis bija 2006. un 2007. gadā ierobežot Bursaphelenchus xylophilus (Steiner et Buhrer) Nickle et al. (priežu koksnes nematodes) izplatību uz citām dalībvalstīm. Pasākumi paredzēja izveidot robežjoslu, kurā nav neviena priežu koksnes nematodes pārnēsātāja skarta koka (“kailcirtes josla”).
            
         
               (2)
            
            
               Ar Lēmumu 2006/923/EK piešķirtais finansiālais ieguldījums balstījās uz turpmāko pasākumu programmu attiecībā uz priežu koksnes nematodi (PKN) un budžeta aplēsēm par minēto programmu, ko Portugāle 2006. gada 28. jūlijā iesniedza Komisijai.
            
         
               (3)
            
            
               Galīgie maksājumi Portugālei saistībā ar Lēmumā 2006/923/EK paredzētajiem pasākumiem tika veikti 2008. gada jūnijā.
            
         
               (4)
            
            
               Portugāle 2007. gada 28. septembrī informēja Komisiju un 2009. gada 30. jūnijā iesniedza pierādījumus tam, ka izdevumi par kailcirtes joslas izveidi būtiski pārsnieguši 2006. gada jūlijā iesniegtās aplēses. Tādēļ Portugāle iesniedza papildu pieprasījumu Savienības finansiālā ieguldījuma saņemšanai EUR 10 230 256,59 papildu izdevumu apmērā. Sākotnējās pārāk zemās aplēses izraisīja vairāki faktori, tostarp pārāk zemas PKN pārnēsātāja skarto lielo koku skaita aplēses, nelielais tādu PKN pārnēsātāja skarto koku skaits, kurus nocirta īpašnieki, un ar PKN pārnēsātāja skarto jauno koku ciršanu saistīto izmaksu neiekļaušana.
            
         
               (5)
            
            
               Komisija 2010. gada jūlijā veica Portugāles 2009. gada 30 jūnijā iesniegtās informācijas revīziju. Pēc visu papildu pieprasījuma pavaddokumentu izpētes revīzijas ziņojumā tika secināts, ka varētu apstiprināt attaisnojamos izdevumus EUR 5 314 851,15 apmērā par nomaksātajiem rēķiniem (ieskaitot koordinācijas izmaksas).
            
         
               (6)
            
            
               Tā kā papildu pieprasījumā iekļautie pasākumi ir tādi paši un ar tādu pašu mērķi kā Lēmumā 2006/923/EK paredzētie pasākumi, ir lietderīgi piešķirt Savienības finansiālo ieguldījumu ar tādu pašu likmi kā minētajā lēmumā, proti, 75 %.
            
         
               (7)
            
            
               Saskaņā ar Padomes 2005. gada 21. jūnija Regulas (EK) Nr. 1290/2005 par kopējās lauksaimniecības politikas finansēšanu (3) 3. panta 2. punkta a) apakšpunktu augu veselības pasākumus finansē Eiropas Lauksaimniecības garantiju fonds. Šo pasākumu finanšu kontroles nolūkā būtu jāpiemēro minētās regulas 9., 36. un 37. pants.
            
         
               (8)
            
            
               Saskaņā ar 75. pantu Padomes 2002. gada 25. jūnija Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (4), un saskaņā ar 90. panta 1. punktu Komisijas 2002. gada 23. decembra Regulā (EK, Euratom) Nr. 2342/2002, ar ko paredz īstenošanas kārtību Padomes Regulai (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (5), pirms izdevumu saistību uzņemšanās no Savienības budžeta iestāde, kurai deleģētas pilnvaras, pieņem finansēšanas lēmumu, izvirzot svarīgākos tās darbības elementus, kas saistīta ar izdevumiem.
            
         
               (9)
            
            
               Šis lēmums ir finansēšanas lēmums par izdevumiem, kas paredzēti līdzfinansējuma pieprasījumos, ko iesniegušas dalībvalstis.
            
         
               (10)
            
            
               Šajā lēmumā paredzētie pasākumi ir saskaņā ar Augu veselības pastāvīgās komitejas atzinumu,
            
         IR PIEŅĒMUSI ŠO LĒMUMU.
   1. pants
   Princips
   Ar šo apstiprina Savienības papildu finansiālā ieguldījuma piešķiršanu, lai segtu Portugālei 2006. un 2007. gadā radušos izdevumus, tai izveidojot kailcirtes joslu, lai apkarotu priežu koksnes nematodi.
   2. pants
   Savienības finansiālā ieguldījuma apmērs
   Kopējais 1. pantā minētā maksimālā Savienības finansiālā papildu ieguldījuma apmērs ir EUR 3 986 138,36.
   3. pants
   Šis lēmums ir adresēts Portugāles Republikai.
   
      Briselē, 2011. gada 12. decembrī
      
         
            Komisijas vārdā –
         
            Komisijas loceklis
         
         John DALLI
      
   
   
      (1)  OV L 169, 10.7.2000., 1. lpp.
   
      (2)  OV L 354, 14.12.2006., 42. lpp.
   
      (3)  OV L 209, 11.8.2005., 1. lpp.
   
      (4)  OV L 248, 16.9.2002., 1. lpp.
   
      (5)  OV L 357, 31.12.2002., 1. lpp.